แอสเซทพลัสรอซื้อหุ้น1,050จุด
แอสเซท พลัส คาดหนี้ยุโรปหลอนฉุดหุ้นปรับฐานสู่ 1,050 จุด ชิงออกกองทุน ASP-PRIME 2 ตั้งเป้า 9% ใน 10 เดือน
30 ก.ค. 2555

แอสเซท พลัส คาดหนี้ยุโรปหลอนฉุดหุ้นปรับฐานสู่ 1,050 จุด ชิงออกกองทุน ASP-PRIME 2 ตั้งเป้า 9% ใน 10 เดือน 
นางลดาวรรณ เจริญรัชต์ภาคย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า ปัญหาหนี้ของประเทศยุโรปกลับมาสร้างความกังวลอีกครั้ง อาจทำให้หุ้นไทยปรับตัวลงตามตลาดต่างประเทศ แต่จากหลายปัจจัยในประเทศที่สนับสนุน จึงเชื่อมั่นตลาดหุ้นไทยและคงเป้าหมายดัชนีปีนี้ที่ 1,050-1,250 จุด 
บริษัทได้เปิดขายกองทุนเปิดแอสเซท พลัสไพรม์ 2 (ASP-PRIME 2) ตั้งแต่วันที่ 26 ก.ค.–7 ส.ค. 2555 เป็นกองทุนผสมที่มีความยืดหยุ่นในการปรับสัดส่วนลงทุนในตราสารหนี้และหุ้นไทยในระดับ 0-100% ตั้งเป้าผลตอบแทน 9% ใน 10 เดือน โดยจะรับซื้อคืนหน่วยลงทุนอัตโนมัติและปิดกองทุน เมื่อมูลค่าหน่วยลงทุนผ่านจุดที่กำหนด 10.90 บาท ภายใน 10 เดือน 
“บริษัทจะรอจังหวะหุ้นปรับฐานลงมาแถว 1,050–1,150 จุด จากแรงขายทำกำไรระยะสั้นหากธนาคารกลางสหรัฐประกาศใช้มาตรการกระตุ้นเศรษฐกิจ เช่น QE 3 สิ้นเดือน ก.ค.นี้” นางลดาวรรณ กล่าว 
บลจ.ทิสโก้ขายกองทุนเปิดทิสโก้ สเปเชียล โบนัส 3 ตั้งแต่วันที่ 30 ก.ค.-14 ส.ค.นี้ เป็นกองทุนรวมผสม เน้นลงทุนหุ้นไทยไม่เกิน 30% ที่เหลือลงทุนในตราสารหนี้ทั้งในและต่างประเทศ อายุโครงการ 1 ปี หรือเลิกกองทุนก่อนกำหนดหากผลตอบแทนถึง 5.5%